钦定古今图书集成/理学汇编/经籍典/第054卷 > 《易原》 > 图书五行之序图
## 钦定古今图书集成/理学汇编/经籍典/第054卷 > 《易原》 > 图书五行之序图

天地以内有五物焉，往来而不穷，是以谓之行。盈天
地之间者，五行也。故自一至十，《大传》以天地概之。程
子所谓有气莫非天，有形莫非地，朱子因谓以质而
语其生之序，以气而语其行之序，质则凝聚交错而
成，气则两端循环不已。质曰水火木金，盖以相间言，
犹曰东西南北，所谓对待者也；气曰木火金水，盖以
相因言，犹曰东南西北，所谓流行者也。黄勉斋乃别
为之说，曰：“生之序即行之序。”又疑《太极图》解气质之
说不然。李希濂辨之，以为：“天地以内，未有不以两而
化成者也；以二气言，则互为其根者，气也；分阴分阳
者，质也；以五行言，则有形体而分峙者，质也；无形体
而妙运者，气也。故就质而原其生出之始则水火居
先木金居后；就气而探其运行之常则木火居先金
水居后。质虽以气而成然其体一定而不可易。气虽
行乎质之内而其用则循环而不可穷，二者相须以
成造化。今必浑而一之，则是天地间不过轮一死局，
而无经纬错综之妙矣。”愚因以为太极者二气之统
体；五行者二气之参差。虽曰“质具于地，气行于天”，而
仰而观之，日月悬象，天岂专气而无质乎？俯而察之，
水火互藏，地岂专质而无气乎？是故水生成于天地
之一六，火生成于天地之二七，以至木三八，金四九，
土五十。五行可分，而阴阳不可分。阴阳之生成五行，
皆其所自出，故但言五行，而阴阳生成之变化，并在
其中。诸儒乃或指水火为阳，木金为阴，又或指水木
为阳，金火为阴。专言之则各有所指，究言之则独阴
不生，独阳不成。当如所谓水阴根阳，火阳根阴者，以
此律之，则木亦阴根阳，金亦阳根阴，二太变合于西
北，二少变合于东南，表里绎络，如环无端，未尝以一
二三四六七八九分多寡也。至于性情变合，要非一
端。诸儒之论，以为“水分则流，火合则发。木合而分，则
一本万枝；金分而合，则万丝一粒。”此亦得于阴阳太
少条理之绪，自然而然。水火不离气，故精金木则专
质矣。金凝之又凝，故其质坚；木散之又散，故其质浮。
是以水之漂木，不以合抱为重；其沈金也，不以锱铢
为轻；火之附木，不以草芥为微；其锻金也，不以钧镒
为固。水火相射则相灭，是以在宇内也，地为之釜，而万物以生以成；在中馈也，土为之釜，而饮食以烹以
饪。二五八者，土之所以贯天中也。然曷为虚？五而不
用曰地，阴偶虚以容阳施，万物之生化不穷者，以其
虚之所出也。故木本虚，土本实，以柔钻坚萌地而出，
非虚则不“能达也。以水火遇物而物消，以物遇水火
而水火盛。故土为至虚，水火为至实，非形之虚实，气
之虚实也。金者形实而气虚，故烈气攻之，则散为水。
木者形虚而气实，故刚气攻之，则灿为火。推而广之，
油，水类也，不克火而资火，油生于木也。灰，木成也，不
克土而益土，灰化于火也。夏离火用事，暑酷而”火欿
减。冬坎水用事，寒盛而水流涸。其气盛者，其体衰也。
一气之阖辟聚散，于此可见。北方属水而土厚，所以
制水，寒于南者，水之气，非体也。南方属火而水盛，所
以制火，热于北者，火之气，非体也。一气之均平中和，
亦于此可见。凡此者，就其生成以后之变合言之，故
千端万绪，莫知其极。若约略言之，承于其生，乘于其
克，而进退于其迭旺，贞元于其互藏，即尽之矣。是故
五气未布，则运数生五行，五气既布，则五行转运数
气化先形化后形化出气化寓五气之变化，即二气
之循环，二气之循环，即一气之消长。薛文清所谓“日
光普照，物有大小”，则得之有偏全。观光者不当以偏
而废全，则安能外夫“《太极》哉。”